Meisie se lyk in Vaalrivier gevindArgieffoto Die Viljoensdrif-polisie in die Vrystaat het die publiek gevra om te help nadat die liggaam van ŉ onbekende meisie in die Vaalrivier gevind is. Lt. Livhuhani Hani, provinsiale polisiewoordvoerder, het Dinsdag aan Maroela Media gesê die meisie se liggaam is op 3 Augustus deur polisieduikers in die rivier naby Viljoensdrif gevind en uit die water gehaal. “Die oorledene het ŉ blou baadjie met geel strepe, ŉ grys langmouhemp met ŉ swart streep aan die onderkant en ŉ wit broek aangehad en was kaalvoet,” het Hani gesê. Hani het gesê die meisie is donker van gelaat, het swart hare en is sowat 12 jaar oud. “Die polisie het hulp van die publiek nodig om die kind se familie op te spoor. Enigiemand wat onlangs ŉ kind, wat by die meisie se beskrywing pas, as vermis aangemeld het of wat ŉ idee het wie die meisie mag wees, word versoek om konst. Maditaba Majoang by 078 881 3579 te skakel,” het sy gesê. Die oorsaak van haar dood is nog nie bekend nie en sal deur ŉ nadoodse ondersoek bepaal word.